B4-0223/99

Ψήφισμα σχετικά με τη σύλληψη του κ. Οτσαλάν και την ανάγκη πολιτικής επίλυσης του κουρδικού ζητήματος

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για την Τουρκία και το κουρδικό ζήτημα,

- έχοντας υπόψη τη συνεδρίαση της Μεικτής Κοινοβουλευτικής Επιτροπής ΕΕ-Τουρκίας της 18ης και 19ης Φεβρουαρίου 1999,

- έχοντας υπόψη τη δήλωση του Συμβουλίου της 22ας Φεβρουαρίου 1999,

Α. λαμβάνοντας υπόψη ότι ο ηγέτης του ΡΚΚ Αμπντουλάχ Οτσαλάν μεταφέρθηκε στην Τουρκία στις 15 Φεβρουαρίου 1999, όπου συνελήφθη επισήμως και του απαγγέλθηκε κατηγορία για προδοσία στις 23 Φεβρουαρίου,

Β. λαμβάνοντας υπόψη ότι η σύλληψη του κ. Οτσαλάν προκάλεσε πολλές διαμαρτυρίες Κούρδων σε ευρωπαϊκές πόλεις, οι οποίες οδήγησαν στην κατάληψη πρεσβειών, σε βιαιοπραγίες, θανάτους, συλλήψεις ομήρων και σοβαρές καταστροφές,

Γ. λαμβάνοντας υπόψη ότι τρεις κούρδες γυναίκες που έχουν ευρωπαϊκό διαβατήριο βρίσκονται στην πρεσβεία της Ελλάδος στο Ναϊρόμπι και δεν διαθέτουν καμία εγγύηση όσον αφορά τον επαναπατρισμό τους, σε συνθήκες πλήρους ασφάλειας, σε κράτος μέλος της Ένωσης,

Δ. υπενθυμίζοντας ότι η Τουρκία αποτελεί μέλος του Συμβουλίου της Ευρώπης και συμβαλλόμενο μέρος της Ευρωπαϊκής Σύμβασης για τα Δικαιώματα του Ανθρώπου και της Σύμβασης του ΟΗΕ κατά των Βασανιστηρίων, και υπογραμμίζοντας ότι μία από τις υποχρεώσεις της Τουρκίας ως μέλους του Συμβουλίου της Ευρώπης είναι η μη επιβολή της θανατικής ποινής,

Ε. σημειώνοντας ότι ο Πρωθυπουργός κ. Ετσεβίτ παρέσχε διαβεβαιώσεις ότι η δίκη του κ. Οτσαλάν θα συνάδει προς τις αρχές του Συμβουλίου της Ευρώπης,

ΣΤ. λαμβάνοντας υπόψη ότι όλα τα υποψήφια προς ένταξη στην ΕΕ κράτη πρέπει να πληρούν τα κριτήρια της Κοπεγχάγης, βάσει των οποίων απαιτείται η επίτευξη «σταθερότητας θεσμών που να κατοχυρώνουν τη δημοκρατία, το κράτος δικαίου, τα ανθρώπινα δικαιώματα, καθώς και τον σεβασμό και την προάσπιση των μειονοτήτων»,

Ζ. εκφράζοντας τη λύπη του διότι η ΕΕ και τα κράτη μέλη της δεν μπόρεσαν να καταλήξουν εγκαίρως σε κοινή θέση για την υπόθεση Οτσαλάν,

1. είναι πεπεισμένο ότι τα γεγονότα των τελευταίων ημερών κατέδειξαν ότι το κουρδικό ζήτημα στην Τουρκία έχει διεθνή διάσταση με σημαντικές επιπτώσεις για την ειρήνη, την ασφάλεια και τη σταθερότητα στην Ευρώπη, και ζητεί από την ΕΕ και τα κράτη μέλη της να αναλάβουν τις ευθύνες τους για την επίτευξη κοινής προσέγγισης[semigr ]

2. καταδικάζει με σθένος κάθε πράξη βίας, τη σύλληψη ομήρων και τις επιδρομές σε πρεσβείες, ζητεί δε με έμφαση από το ΡΚΚ και άλλες κουρδικές οργανώσεις να σέβονται την έννομη και δημόσια τάξη στα κράτη μέλη της ΕΕ[semigr ]

3. καλεί τις τουρκικές αρχές να διατρανώσουν τη δέσμευσή τους για μία πολιτική επίλυση του κουρδικού ζητήματος, από τις δε κουρδικές οργανώσεις να διακηρύξουν την υποστήριξη και τη δέσμευσή τους για μία πολιτική λύση[semigr ]

Σχετικά με τη δίκη του κ. Οτσαλάν

4. αναμένει από τις τουρκικές αρχές να παράσχουν εγγυήσεις για την ανθρωπιστική μεταχείριση του κ. Οτσαλάν και να διασφαλίσουν ότι θα διεξαχθεί δημόσια και δίκαιη δίκη, σύμφωνη με τις υποχρεώσεις της Τουρκίας βάσει του ευρωπαϊκού και διεθνούς δικαίου[semigr ]

5. καλεί, στο πλαίσιο αυτό, τις τουρκικές αρχές να προβλέψουν την αποδοχή διεθνών παρατηρητών στη δίκη και να επανεξετάσουν την παροχή δυνατότητας στη Διεθνή Επιτροπή του Ερυθρού Σταυρού να ελέγξει τις ανθρωπιστικές συνθήκες στη φυλακή και την υγεία του κρατουμένου[semigr ]

6. ζητεί με έμφαση από το Συμβούλιο, τις κυβερνήσεις των κρατών μελών και τις αρχές της Κένυας να καταβάλουν κάθε δυνατή προσπάθεια ώστε οι τρεις κούρδες που βρίσκονται στην πρεσβεία της Ελλάδος στο Ναϊρόμπι να επαναπατριστούν στο πλαίσιο του σεβασμού των κανόνων του διεθνούς δικαίου[semigr ]

7. αναμένει ότι θα δοθεί η δυνατότητα στον κ. Οτσαλάν να επιλέξει ελεύθερα τους δικηγόρους του μεταξύ όσων δικαιούνται να ασκήσουν το επάγγελμα στην Τουρκία[semigr ]

8. υπογραμμίζει την ανησυχία του για το γεγονός ότι η δίκη του κ. Οτσαλάν θα γίνει από Δικαστήριο Κρατικής Ασφαλείας, και τούτο διότι θεωρεί ότι η ανάμειξη στρατιωτικών δικαστών διακυβεύει την ανεξαρτησία της διαδικασίας[semigr ]

9. επαναλαμβάνει τη σταθερή αντίθεσή του στην επιβολή της θανατικής ποινής[semigr ]

Σχετικά με το μέλλον των Κούρδων στην Τουρκία

10. επαναλαμβάνει ότι καταδικάζει την τρομοκρατία σε όλες της τις μορφές[semigr ]

11. ζητεί από το Συμβούλιο και τα κράτη μέλη να λάβουν όλα τα απαραίτητα μέτρα για να συνδράμουν στην προώθηση πολιτικής επίλυσης του κουρδικού ζητήματος στην Τουρκία[semigr ]

12. πιστεύει ότι μια τέτοια επίλυση πρέπει να περιλαμβάνει τα ακόλουθα στοιχεία:

- τον σεβασμό της εδαφικής ακεραιότητας της Τουρκίας

- τον εκδημοκρατισμό και την ενίσχυση της κοινωνίας των πολιτών

- την αναγνώριση και παροχή εγγυήσεων για τα δικαιώματα των Κούρδων (αστικά, πολιτικά, μορφωτικά και πολιτισμικά) εντός των τουρκικών συνόρων

- την οικονομική και κοινωνική ανάπτυξη στην περιοχή[semigr ]

13. ζητεί από τις τουρκικές αρχές να επιτρέψουν την ελεύθερη συμμετοχή στις εκλογές του Απριλίου όλων των υπαρχόντων δημοκρατικών πολιτικών κομμάτων, συμπεριλαμβανομένου του HADEP, και τον τερματισμό των παρενοχλήσεων και της φυλάκισης των ηγετών και ενεργών μελών τους[semigr ]

14. καλεί όλα τα πολιτικά κόμματα της Τουρκίας να λάβουν θέση επί του κουρδικού ζητήματος ενόψει των εκλογών του Απριλίου, θέση η οποία να προωθεί τον τερματισμό της βίαιης σύγκρουσης και την πολιτική διευθέτηση των συνθηκών που οδήγησαν σε αυτήν[semigr ]

15. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Τουρκική Κυβέρνηση, τη Μεγάλη Τουρκική Εθνοσυνέλευση, την Κοινοβουλευτική Συνέλευση του Συμβουλίου της Ευρώπης και τη Διεθνή Επιτροπή του Ερυθρού Σταυρού.